Wojerecy (SiR/SN). Wot lěta 1998 je Ralf Gerstmann tójšto prominentnych hosći do Wojerec přiwabił a z nimi tu najwšelakoriše zarjadowanja organizował. Zahajił je wón swoje kulturne aktiwity w měsće ze staroměšćanskimi turami, pozdźišo su znaći wuměłcy z časa NDR w hosćencu „Hackerstübel“ wustupili.
Tam na přikład bě raz Dorit Gäbler z hosćom. Dale móžachu we Wojerecach hižo Herberta Köfera, Edgara Külowa, Reginu Thoss, skupinu MTS, Hansa Georga Stengela, Lutza Jahodu a mnohich dalšich witać. Wěsty čas je Ralf Gerstmann tajke formy małeho wuměłstwa tež w Spalowskim „Starym konsumje“ zarjadował. Wot lěta 2017 je wón gastronomiski nawoda Wojerowskeho zwěrjencoweho hosćenca „Sambesi“, hdźež tohorunja najwšelakoriše wječory organizuje. Njezapomnity wostanje jemu wopyt prěnjeho Němca w swětnišću Sigmunda Jähna. Wulkeho zajima dla dyrbjachu tehdy na žurlu w hrodźe přećahnyć. Na kóncu přepoda Gerstmann swojemu hosćej wobraz molerja Kurta Klinkerta, kotryž bě tón ekstra za Jähna molował.
szl_Latn szl_Latn